Ondersoek ná byna 600 vroue in Gauteng verdwynSizakele Nkosi-Malobane, LUR vir gemeenskapsveiligheid in Gauteng (Foto: ANA) Die departement van gemeenskapsveiligheid in Gauteng het Woensdag gesê hy stel ondersoek in nadat 597 vroue verlede jaar in dié provinsie verdwyn het. Dit volg nadat die Demokratiese Alliansie verlede week hul kommer uitgespreek het oor die hoë getal verdwynings. Die departement het gesê die sake “geniet prioriteit”. “Ek is geskok om kennis te neem dat van die 597 vroue wat tussen Januarie en Oktober 2017 as vermis aangemeld is, slegs 151 gevind is,” het DA-LP Kate Lorimer gesê. “Waar is die ander 446 vroue?” Sizakele Nkosi-Malobane, LUR vir die departement, het gesê die departement se mandaat is slegs om ŉ oorsigtelike rol te speel oor wetstoepassingsagentskappe in die provinsie. “Volgens ons statistiek, wat deur die Suid-Afrikaanse Polisiediens verskaf is, is 597 vroue glo in 2017 as vermis aangemeld en 151 is gevind. Die vermiste vroue is uit ŉ verskeidenheid ouderdomsgroepe. Al die oorblywende sake van vermiste persone word ondersoek tot dit gefinaliseer is,” het Nkosi-Malobane gesê. Volgens haar bly die departement daartoe verbind om ŉ veiliger omgewing te verseker vir burgers, veral vir vroue en kinders.